Sot, 100 vjetori i lindjes së Ronald Reganit, presidentit të 40-të
Regani mbahet mend si Komunikuesi i Madh dhe si njeriu që ndihmoi t’u jepeshin fund tensioneve me ish Bashkimin Sovjetik
Ronald Regani ishte një aktor i njohur i Hollivudit para se të bëhej guvernator i Kalifornisë. Zgjedhja e tij president në vitin 1980 e nxori atë në vemendje të opinionit ndërkombëtar. Në Bibliotekën Presidenciale Regan në Simi Valley të Kalifornisë, studiues të ndryshëm kanë diskutuar këto ditë mbi ndikimin e Ronald Reganit ndërsa amerikanë të zakonshëm kanë përkujtuar trashëgiminë e tij. Ja si shprehen disa prej tyre: Ronald Regani e kishte kuptuar mirë thelbin e Bashkimit Sovjetik, thotë biografi Riçard Rivs. Por administrata e Reganit u përball edhe me probleme, siç ishte skandali Iran-Contra, shitja në fshehtësi e armëve Iranit, duke shkelur embargon. Disa njerëz të administratës së tij i përdorën një pjesë të parave nga shitja për të ndihmuar guerriljet antikomuniste në Nikaragua. Studiuesi Michael Genovese thotë se kjo ishte një njollë e errët për administratën. Ronald Regani udhëhiqej nga parime të qëndrueshme, thotë studiuesi Robert Rowland. Regani ndërtoi një koalicion konservator por sipas zotit Rowland, ai mund të mos ishte dakord me disa konservatorë të kohës sonë. Studiuesit thonë se pika më e fortë e Reganit ishte kuptimi i rolit udhëheqës dhe mënyra se si t’ua komunikonte vizionin e tij amerikanëve.